P. Hrušovský, predseda NR SR: (2003-02-25):
(Hlasovanie.) Prítomných je 140 poslancov, za návrh 52, proti 79, zdržalo sa 9. Konštatujem, že návrh sme neschválili. Panie poslankyne, páni poslanci, odhlasovali sme všetky návrhy na zmenu a doplnenie programu 8. schôdze Národnej rady Slovenskej republiky. Návrh pána poslanca Malchárka  považujem za prijatý tým, že  ako navrhovateľ v mene skupiny poslancov stiahol svoj návrh z rokovania 8. schôdze Národnej rady ešte predtým, ako sme pristúpili k hlasovaniu o programe ako o celku. Dávam teraz, páni poslanci, hlasovať o programe schôdze Národnej rady Slovenskej republiky so schválenými zmenami a doplnkami ako o celku. Prezentujme sa a hlasujme. (Hlasovanie.) Prítomných je 143 poslancov, za návrh 138, zdržali sa 3, nehlasovali 2. Konštatujem, že sme návrh schválili, a tým aj celý program 8. schôdze Národnej rady. Pristúpime k rokovaniu o návrhu na schválenie utvorenia poslaneckého klubu - Klubu nezávislých poslancov Národnej rady Slovenskej republiky. Návrh ste dostali ako tlač 161. Chcem ešte predtým, ako udelím slovo pánovi poslancovi Tkáčovi, ktorý bude odôvodňovať návrh za skupinu poslancov, informovať Národnú radu o výsledku rokovania poslaneckého grémia k tomuto bodu programu, ktoré sa uskutočnilo hodinu pred začatím rokovania 8. schôdze Národnej rady Slovenskej republiky. Poslanecké grémium žiada pána poslanca Tkáča, aby pred poslancami Národnej rady osvedčil, že poslanci, ktorí žiadajú Národnú radu Slovenskej republiky, nie sú v tejto chvíli členmi politickej strany Hnutia za demokratické Slovensko. Prosím pána poslanca, aby bral toto stanovisko poslaneckého grémia na vedomie a aby tak vo svojom vystúpení informoval plénum Národnej rady. Nech sa páči, pán poslanec Tkáč, máte slovo. V. Tkáč, poslanec: Vážený pán predseda Národnej rady, vážené panie poslankyne, vážení páni poslanci, dámy a páni. Dovoľte mi, aby som uviedol za skupinu poslancov návrh, tlač č. 161, na schválenie utvorenia poslaneckého klubu - Klub nezávislých poslancov Národnej rady Slovenskej republiky. Podľa zákona o rokovacom poriadku v deviatej časti o poslaneckých kluboch v § 64 sa klub alebo skupina poslancov doposiaľ pôsobiacich v klube Hnutia za demokratické Slovensko rozhodla združiť do poslaneckého klubu, ktorý bude pracovať mimo poslaneckého klubu Hnutia za demokratické Slovensko. V zmysle § 64 ods. 3, ak sa chcú poslanci združiť do poslaneckého klubu iným spôsobom ako podľa ods. 1 alebo ods. 2, musí utvorenie poslaneckého klubu schváliť Národná rada. V tejto súvislosti poslanci Národnej rady Slovenskej republiky Miroslav Abelovský, Jozef Brhel, Jozef Elsner, Ján Gabriel, Ján Mikolaj, Ivan Kiňo, Gustáv Krajči, Igor Pinkava, Vojtech Tkáč, Ladislav Polka a Rudolf Žiak dňom 7. februára 2003 ukončili svoje členstvo v Klube poslancov Národnej rady Slovenskej republiky za Hnutie za demokratické Slovensko a rozhodli sa združiť do Klubu nezávislých poslancov Národnej rady Slovenskej republiky. Žiadame Národnú radu, aby zobrala túto skutočnosť na vedomie a zároveň aby schválila podľa § 64 ods. 3 zákona o rokovacom poriadku utvorenie Klubu nezávislých poslancov Národnej rady Slovenskej republiky. Dovoľte mi, aby som v tejto súvislosti odôvodnil tento postup. Chcem predovšetkým uviesť, že skupina poslancov pôsobila v poslaneckom klube Hnutia za demokratické Slovensko. Pôsobili sme zároveň v rôznych funkciách, máme za sebou aj politickú prax, aj štátnickú prax, viacerí sme pôsobili v medzinárodných inštitúciách. Rozhodli sme sa založiť vlastný poslanecký klub - Klub nezávislých poslancov z dôvodov vnútorných pomerov Hnutia za demokratické Slovensko. Z etických dôvodov nejdem a nechcem rozoberať vnútorné pomery, ktoré patria skutočne na stranícku pôdu. Hlavnými príčinami nášho postupu bola dlhodobá politická izolácia hnutia v zahraničí i na vnútornej politickej scéne, neschopnosť vedenia strany naštartovať proces sebareflexie a vnútornej obrody. Boli to nedemokratické kroky časti vedenia strany vo vzťahu k straníckym stanovám, absencia komunikácie s nižšími štruktúrami a absencia voľnej politickej súťaže v strane. V tejto súvislosti by som sa chcel odvolať aj na závery trnavského snemu v roku 2000, na základe ktorého došlo k transformácii Hnutia za demokratické Slovensko na Ľudovú stranu. Treba povedať, že program, ktorý bol trnavským snemom prijatý, bol orientovaný na aplikáciu princípov európskych demokratických strán, najmä Európskej demokratickej únie v zmysle Klesheimskej deklarácie, ktorá založila Európsku demokratickú úniu. Tento program bol orientovaný aj na euroatlantickú  orientáciu hnutia a v tejto súvislosti trnavský snem mal pre Hnutie za demokratické Slovensko pozitívny rozmer. Žiaľ, boli prijaté stanovy strany, ktoré majú niektoré nedemokratické prvky, ktoré sa potom neskôr odzrkadlili  na činnosti strany vo vnútri i navonok. Chcem predovšetkým ďalej uviesť, že Hnutie za demokratické Slovensko stráca voličský i koaličný potenciál. Porovnanie výsledkov parlamentných volieb v rokoch 1994, 1998 a 2002 dokumentuje negatívny vývoj voličskej základne HZDS. Parlamentné voľby v roku 1994 sa skončili víťazstvom hnutia, ktoré sa stalo aj najsilnejšou vládnou stranou. Hnutie volilo 1 005 488 voličov. Získali sme 61 poslaneckých kresiel. V roku 1998 volilo hnutie 907 103 voličov a získali sme 43 mandátov. Obrovský pokles podpory zaznamenali voľby v roku 2002, keď HZDS volilo len 560 691 voličov, čo je  19,5 percenta, a získali sme  36 kresiel. To znamená, že v priebehu ôsmich rokov HZDS stratilo 445 000 voličov. Odmietanie vnútrostraníckej diskusie po voľbách v septembri 2002 bolo tiež dôvodom na vystúpenie z poslaneckého klubu. Boli odmietnuté návrhy troch krajov na zvolanie straníckeho snemu, čím sa porušil jeden z inštitútov stanov. Podľa Stanov HZDS sa malo stretávať predstavenstvo v určitej frekvencii, čo tiež nebolo dodržané. V tejto súvislosti sme kritizovali aj financovanie strany. Chcem predovšetkým v tejto súvislosti uviesť, že z hľadiska kritiky vo vnútri strany došlo, samozrejme, aj ku vzťahom k nášmu pôsobeniu v politickej strane. Chcem vás v tejto súvislosti  presne informovať aj v intenciách politického grémia, akým spôsobom došlo k zrušeniu členstva v HZDS zo strany vedenia alebo časti vedenia Hnutia za demokratické Slovensko. Chcem predovšetkým uviesť, že sa nekomunikovalo osobne ani z hľadiska jednotlivých platforiem, ale že sme dostávali písomné telegramy alebo písomné rozhodnutia o skončení členstva. Dňa 10. februára mi bol zaslaný telegram, pretože ja som ho dostal až v piatok podvečer, kde sa konštatuje: Vážený  pán poslanec, oznamujem vám, že súčastné, ja som to vykladal, že súčasné členstvo v HZDS a v Klube nezávislých poslancov je vylúčené. Ak ste pri vstupe do Klubu nezávislých poslancov konali v omyle a chcete ho napraviť, žiadam, aby ste mi to do troch dní oznámili. Podpísaný je predseda HZDS. Zároveň v tej istý deň 14. 2. som dostal ďalší telegram, v ktorom sa hovorí, že vzhľadom na to, že ste sa nevyjadrili k telegrafickej výzve predsedu HZDS pána Mečiara zo dňa 10. 2., považujte, prosím, pozvánku na Republikové predstavenstvo HZDS na deň 15. 2. 2003 za bezpredmetnú. Podpísaná je ústredná tajomníčka Ing. Eva Antošová. Znovu opakujem, že vzhľadom na svoj pobyt v zahraničí v Medzinárodnej organizácii práce som oba telegramy dostal v piatok večer. Týmto spôsobom vlastne členovia poslaneckého klubu, ktorí vystúpili z tohto klubu, nemali šancu prísť na republikové predstavenstvo v sobotu. Republikové predstavenstvo prijalo uznesenie zo dňa 15. 2. v okrese Žilina. Okrem iného republikové predstavenstvo zobralo na vedomie, že dňom 7. 2. z poslaneckého klubu HZDS vystúpili poslanci, ktorých som už čítal, s úmyslom vytvoriť, budem citovať v bode C, s úmyslom vytvoriť iný politický subjekt mimo štruktúr strany - Klub nezávislých poslancov, respektíve politickej strany. V bode 4 uznesenia republikového predstavenstva, budem čítať bez štylistických a obsahových úprav presný text, sa konštatuje, a ak kolegom z poslaneckého klubu HZDS prekáža, čo hovorím, ja len rešpektujem vôľu politického grémia parlamentu. Republikové predstavenstvo HZDS konštatuje, že členstvo v HZDS a súčasne v iných politických subjektoch je vylúčené. Preto sa ďalej posudzuje tak, že nie sú členmi HZDS v rozsahu celého výkonu členských práv a povinností člena HZDS. Konštatuje tiež, že v súlade s čl. 2 ods. 1 Ústavy Slovenskej republiky, znovu citujem, v súlade s čl. 2 ods. 1 Ústavy Slovenskej republiky nezastupujú voličov HZDS. Preto žiada, aby vrátili strane mandáty poslancov Národnej rady Slovenskej republiky a umožnili tak obnovenie výsledku demokratických volieb v roku 2002. V prípade, že mandát nevrátia, pripojiť sa k iniciatívam iných strán na konanie predčasných parlamentných volieb. To je, prosím, časť uznesenia republikového predstavenstva, ktoré citujem z toho dôvodu, aby som naplnil požiadavku politického grémia Národnej rady. Ďalej. Republikové predstavenstvo vylúčilo členov strany s okamžitým pozastavením výkonu členských práv a povinností Petra Chudíka, Petra Tomečka a Moniku Krištofičovú pre podporu vytvárania politických štruktúr mimo strany a podporu úmyselného poškodzovania strany, nesprávnych informácií orgánov strany a verejnosti o stave a uzneseniach strany. Ďalej splnomocnil republikové politické grémium, aby tým štruktúram, ktoré nebudú podporovať túto výzvu, zastavili poskytovanie finančných príspevkov a podporili kluby a miestne orgány, o ktorých nie sú pochybnosti, o konaní podľa stanov. Okrem iného zvolilo republikové predstavenstvo aj delegátov, ktorí majú na starosti zvláštnym dekrétom organizáciu mimoriadneho snemu a výmenu vedení tých krajov a okresov, kde sa táto výzva nepočúva. Ďalej vyzvalo republikové predstavenstvo vládu Slovenskej republiky, aby uvoľnila zdroje aj pre opozičné strany na podporu vstupu do Európskej únie. V tejto súvislosti a znovu rešpektujúc vôľu politického grémia chcem ďalej uviesť, že sme tento text písomne nedostali a bol distribuovaný do jednotlivých okresných a krajských štruktúr. Až po konzultáciách s okresnými a krajskými orgánmi sme sa dostali k textu uznesenia, čiže pri výklade tohto textu sme od stredy alebo vo štvrtok a v piatok vlastne konštatovali, že nie sme členmi Hnutia za demokratické Slovensko. Bolo to jednoznačné rozhodnutie zo 7. 2. V tejto súvislosti chcem ďalej uviesť, že v piatok v čase, keď sme už konštatovali aj v médiách, že nie sme členmi HZDS, sa popoludní rozbehli faxy do krajských organizácií. Jeden takýto fax mám tu v rukách a volá sa rozhodnutie, ktorý je podpísaný predsedom HZDS a podpredsedom HZDS pánom Kovarčíkom. V týchto faxoch je rozhodnutie, ja budem znovu citovať, pretože rešpektujem vôľu politického grémia. Tento text má tri časti. Je to rozhodnutie, dôvody a poučenie o odvolaní. Rozhodnutie hovorí presne toto: Republikové predstavenstvo HZDS dňa 15. 2. v súlade s čl. 5 Stanov HZDS o zániku členstva v HZDS rozhodlo tak, že vaše členstvo v HZDS a súčasne v iných politických subjektoch je vylúčené, preto sa týmto dňom v nadväznosti na čl. 5 ods. 5 a 7 posudzujete tak, že nie ste členom HZDS v rozsahu celého výkonu členských práv a povinností člena HZDS. Dôvody, ktoré sú tu uvedené, nechcem citovať. Je to zbytočné. V každom prípade je to z politického i najmä právneho hľadiska mimoriadne bizarné rozhodnutie. Na záver mi dovoľte jasne vyhlásiť, že podľa takýchto rozhodnutí republikového predstavenstva a rozhodnutia predsedu strany i podpredsedu strany, mimochodom datovaného 17. 2., ktoré sme všetci dostali v piatok večer, nie sme členovia Hnutia za demokratické Slovensko. Z hľadiska právneho i politického tu nechcem riešiť právnu otázku platnosti či neplatnosti takýchto úkonov, či je tu platnosť takéhoto úkonu od samého začiatku alebo do dňa doručenia a podobne. V tejto súvislosti nie sme členmi Hnutia za demokratické Slovensko. Nemali sme možnosť sa na republikovom predstavenstve obhajovať a na republikovom predstavenstve i potom v písomnostiach zo strany vedúcich funkcionárov HZDS to bolo jasne konštatované. Na záver mi dovoľte vyhlásiť v mene skupiny poslancov, že v prípade schválenie Klubu nezávislých poslancov sme otvoreným klubom. Nechceme riešiť a vstupovať do pomerov vo vládnej koalícii. Rešpektujeme politickú realitu, ktorá spočíva v tom, že je tu koaličná zmluva. Chceme vystupovať ako konštruktívna opozícia a chápeme realitu v tejto oblasti. Ďalej chcem uviesť, že z hľadiska pomerov usporiadania vo výboroch Národnej rady Slovenskej republiky chcem asertívne prispieť k tomu, aby sa v čo najkratšom čase pomery vo výboroch stabilizovali aj napriek tomu, akým spôsobom sa rozhodne Národná rada v súvislosti s rozhodnutím o vzniku samostatného klubu. Nechceme meniť politickú mapu parlamentu, chceme pôsobiť v prospech svojich voličov, v prospech tých členov Hnutia za demokratické Slovensko, ktorí neuznávajú nedemokratické praktiky časti súčasného vedenia strany. Verím, že pochopíte našu motiváciu a že rozhodnete v prospech zriadenia Klubu nezávislých poslancov. Naše smerovania, naše kroky nie sú proti voličom ani proti členom Hnutia za demokratické Slovensko, ani proti žiadnemu politickému subjektu. Chceme to, čo nám voliči dali, a to, čo sme voličom sľubovali vo voľbách, naplniť konkrétnou prácou. Ďakujem vám za pozornosť. (Potlesk.)